Vahva oli laupäev, kui esmalt pidas isa Heigo pika loengu kiriku  ajaloost, siis aga käisid külas päkapikud. Või noh, nii nad esmalt tundusid - tegelikult oli tegu hoopis ansambliga "Valge Vene" (lahe nimi ju). Pärnu Salemi baptistikoguduse neli meest, sellised "vana kooli" vaimuliku kantrifolgi tegijad (ilmalikuma rea pealt võiks ehk paralleeliks tuua Kukerpillid). Muidu Kakk sedalaadi musa väga ei fänna, aga need neli juba hallineva peaga selli (kui mitte arvestada ühe venna kiilaspead) suutsid end kuulama panna küll - mõjusid esiteks siirus ja teiseks läbiv mõnus  humoorikus. Lisaks veel hea vokaal, kõik neli suutsid peale pillimängu (kitarr, mandoliin, suupill ja bassmandoliin) ka laulda. Omade lugude hulgas oli mitmeid päris häid, nagu "Lehmalaul" ja "Raskused vormivad mehe".